Diákolimpiai diadal a Sakkpalotában
Ön itt van: Főlap általános iskola Diákolimpiai diadal a Sakkpalotában
Módosítás: 2017. február 16. csütörtök, 09:34 | |
Február 11-én Gyulán került megrendezésre a sakkozók legnagyobb megyei megmérettetése, az egyéni diákolimpia megyei fordulója.
Az 1. korcsoportos lányok körmérkőzéses formában versenyeztek.
Iskolánkat két leány képviselte. Higgadt, szép játékkal valamennyi ellenfelüket legyőzték. A bajnoki cím megszerzése az egymás elleni partiban dőlt el. Ebből a csatából Balogh Flóra került ki győztesen, ő lett a megyei bajnok, Seres Kitti nyakába ezúttal ezüstérem került.
Az 1. korcsoportos fiúknál népes, erős mezőny küzdött a bajnoki címért. Ők hét fordulós, svájci rendszerű versenyben mérkőztek.
Az ötödik forduló után már tudtuk, hogy újabb bajnokot ünnepelhetünk, de az utolsó forduló utolsó másodpercéig kérdéses volt, hogy melyik fiunk fog győzedelmeskedni.
Az izgalmakban bővelkedő verseny eredményhirdetésénél az első négy helyen iskolánk 2.a osztályának tanulóit szólították, s több versenyzőnk is csak egyetlen ponttal maradt a legjobbak mögött.
Békés Megye Sakk Diákolimpiai Bajnoka megtisztelő címet Skaliczki Tamás nyerte el.
Az őt követő három fiú azonos pontszámmal végzett, közöttük mezőnyérték számítás döntötte el a helyezéseket.
Második helyezett Molnár Dávid, harmadik helyezett Borbola Csaba, negyedik helyezett Hrabovszki György lett.
A 2. korcsoportos fiú mezőnyben Gila Zsombor 4.a osztályos tanulónk lassan jött bele a játékba, de a verseny második felében nagy odafigyeléssel játszva sorra szerezte a győzelmeket, végül az előkelő harmadik helyen végzett.
A Sakkpalotában nevelkedő gyermekeink az idei diákolimpia megyei versenyein 3 aranyérmet, 2 ezüstérmet, 4 bronzérmet és további értékes helyezéseket szereztek, iskolánk ezzel Békés megye oktatási intézményei között a legeredményesebb volt.
Bajnokaink az országos döntőben képviselhetik iskolánkat, városunkat, megyénket.
S bár tudjuk, hogy a sakkedzőkkel dolgozó, heti 4-5 edzéssel készülő igazolt versenyzőkkel nehezen vehetjük fel a versenyt, de erőnk szerint mindent megteszünk a méltó szereplésért.